Ανακοίνωση της Εποπτεύουσας Αρχής της ΕΖΕΣ σύμφωνα με το άρθρο 8 παράγραφος 2 της πράξης που αναφέρεται στο σημείο 4 του παραρτήματος XVI της συμφωνίας ΕΟΧ (οδηγία 93/38/EΟΚ, του Συμβουλίου της 14ης Ιουνίου 1993, για τον συντονισμό των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών)(1)

(2001/C 24/04)

Κατάλογος υπηρεσιών που θεωρούνται ως εξαιρούμενες από το πεδίο εφαρμογής της πράξης που αναφέρεται στο σημείο 4 του παραρτήματος XVI της συμφωνίας ΕΟΧ· στο εξής θα αναφέρεται ως η οδηγία για τον συντονισμό των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών σύμφωνα με το άρθρο 8 της οδηγίας αυτής.

Η οδηγία εφαρμόζεται ειδικότερα στις συμβάσεις που συνάπτονται από τους τηλεπικοινωνιακούς οργανισμούς. Εντούτοις, η πρόσφατη απελευθέρωση των τηλεπικοινωνιών στην Ευρωπαϊκή Ένωση δεν δικαιολογεί πλέον την εφαρμογή των περιορισμών της οδηγίας στις περιπτώσεις όπου υφίσταται ουσιαστικός ανταγωνισμός. Το άρθρο 8 της οδηγίας προβλέπει ως προς το θέμα αυτό ότι οι αγορές τηλεπικοινωνιακών υπηρεσιών οι οποίες λειτουργούν υπό καθεστώς ουσιαστικού ανταγωνισμού μπορούν να εξαιρεθούν από το πεδίο εφαρμογής της οδηγίας.

Σε ανακοίνωσή της που δημοσιεύτηκε στις 30 Οκτωβρίου 1999 στην Επίσημη Εφημερίδα των Ευρωπαϊκών Κοινοτήτων και στο συμπλήρωμα ΕΟΧ, η Εποπτεύουσα Αρχή ΕΖΕΣ ζήτησε από τους συνάπτοντες συμβάσεις στον τομέα των τηλεπικοινωνιών να της κοινοποιούν, σύμφωνα με το άρθρο 8 παράγραφος 2 της οδηγίας, τις τηλεπικοινωνιακές υπηρεσίες που θεωρούν ότι εξαιρούνται από το πεδίο εφαρμογής της οδηγίας σύμφωνα με το άρθρο 8 παράγραφος 1 της ίδιας οδηγίας, λόγω του ότι και άλλες επιχειρήσεις θα ήταν ελεύθερες να παρέχουν τις ίδιες υπηρεσίες στην ίδια γεωγραφική περιοχή και με τους ίδιους ουσιαστικά όρους(2).

Η Εποπτεύουσα Αρχή της ΕΖΕΣ διαπιστώνει την πρόοδο που πραγματοποίησαν τα κράτη ΕΟΧ-ΕΖΕΣ όσον αφορά την εφαρμογή των σχετικών πράξεων που ενισχύουν την απελευθέρωση των τηλεπικοινωνιακών αγορών εντός του τομέα ΕΖΕΣ του ΕΟΧ.

Η ανάλυση των δηλώσεων εξαίρεσης των φορέων ανάθεσης βασίστηκε αφενός σε στοιχεία που υποβλήθηκαν από τους φορείς και είναι ενδεικτικά μιας κατάστασης ανταγωνισμού, από νομική και πραγματική άποψη, όπως αναφέρεται από το Δικαστήριο των Ευρωπαϊκών Κοινοτήτων στην απόφασή τους της 26ης Μαρτίου 1996 στην υπόθεση C-392/93 The Queen v. H. M. Treasury, ex parte British Telecommunications plc(3) σχετικά με την ερμηνεία του ιδίου άρθρου σε προγενέστερη οδηγία(4), αφετέρου δε στην πρόοδο που επιτεύχθηκε από τα κράτη ΕΟΧ-ΕΖΕΣ όσον αφορά την εφαρμογή των κανονισμών σχετικά με τις τηλεπικοινωνίες καθώς και στα συγκεκριμένα αποτελέσματα που είχε στις τηλεπικοινωνιακές αγορές των κρατών ΕΟΧ-ΕΖΕΣ η ουσιαστική εφαρμογή των μέτρων που ενσωματώθηκαν στο εθνικό δίκαιο. Η απελευθέρωση έχει επιτευχθεί τώρα στον τομέα των τηλεπικοινωνιών και υπάρχει ουσιαστικός ανταγωνισμός στα περισσότερα κράτη ΕΟΧ-ΕΖΕΣ.

Κατόπιν των ανωτέρω η Εποπτεύουσα Αρχή της ΕΖΕΣ δημοσιεύει για ενημερωτικούς λόγους τον πίνακα των τηλεπικοινωνιακών υπηρεσιών που δεν υπάγονται στο πεδίο εφαρμογής του άρθρου 8 της εν λόγω οδηγίας. Ο πίνακας θα ενημερωθεί με βάση τη μελλοντική εξέλιξη των όρων ουσιαστικού ανταγωνισμού στις εν λόγω αγορές τηλεπικοινωνιών. Η εφαρμογή του άρθρου 8 παράγραφος 1 θα έχει ως αποτέλεσμα να μην υπόκεινται πλέον στις αναλυτικές διατάξεις της οδηγίας οι αγορές που πραγματοποιούν οι φορείς οι οποίοι παρέχουν μια υπηρεσία η οποία εξαιρείται σε κάποια συγκεκριμένη γεωγραφική περιοχή.

Η κατάταξη των υπηρεσιών σε κατηγορίες είχε ως στόχο να γίνει ευκολότερη η ανάλυση του ανταγωνισμού και να βοηθηθεί η βιομηχανία στο να κατανοήσει τις πρακτικές συνέπειες που έχει η απελευθέρωση των τηλεπικοινωνιών στην εφαρμογή των κανόνων περί δημοσίων συμβάσεων. Η Εποπτεύουσα Αρχή της ΕΖΕΣ θεωρεί ότι αυτές οι κατηγορίες καλύπτουν όλες τις τηλεπικοινωνιακές υπηρεσίες που αναφέρονται στο άρθρο 1 παράγραφοι 14 και 15 της οδηγίας και έναι σύμφωνες με την ορολογία του άρθρου 1 παράγραφος 4 στοιχείο γ) σημείο ii) της οδηγίας.

>ΘΕΣΗ ΠΙΝΑΚΑ>

(1) Η ανακοίνωση της Επιτροπής σύμφωνα με το άρθρο 8 της οδηγίας 93/38/EΟΚ δημοσιεύτηκε στην (ΕΕ C 156 της 3.6.1999 (1999/C 156/03).

(2) Τέσσερις επιχειρήσεις από τα κράτη ΕΟΧ και ΕΖΕΣ απάντησαν στην πρόσκληση της Εποπτεύουσας Αρχής της ΕΖΕΣ.

(3) Συλλογή δικαστηρίου 1996, μέρος I, 1631.

(4) Οδηγία 90/531/EΟΚ, του Συμβουλίου της 17ης Σεπτεμβρίου 1990, σχετικά με τη διαδικασία σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών (ΕΕ L 297, 29.10.1990, σ. 1).